Forslag til Rådets forordning (EF) om fastsættelse af betingelserne for landing af sild til industriel anvendelse bortset fra direkte konsum (98/C 25/08) (EØS-relevant tekst) KOM(97) 694 endelig udg. - 97/0353(CNS)

(Forelagt af Kommissionen den 12. december 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Rådets forordning (EØF) nr. 2115/77 om forbud mod direkte fiskeri og landing af sild bestemt til industrien, bortset fra fødevareindustrien (1), bygger på en situation med overudnyttelse, som ikke længere findes i mange geografiske områder;

sildebestandene i Østersøen, Bælterne og Øresund er for øjeblikket ikke truede; mere økonomisk anvendelse af disse bestande gør det muligt at befiske dem til andre formål end direkte konsum; der er ikke behov for restriktioner med hensyn til det industrielle formål, med henblik på hvilket landinger fra disse bestande finder sted;

industrifiskeri efter sild i Østersøen kan give anledning til betydelige bifangster af unge torsk; dette fiskeri bør derfor ikke tillades i områder med mange unge torsk;

sildebestandens tilstand i Nordsøen, Skagerrak og Kattegat giver anledning til alvorlig bekymring;

for andre sildebestande i det nordøstlige Atlanterhav giver det nuværende fiskerimønster, dvs. konsumfiskeri, anledning til en tilstrækkelig høj udnyttelsesgrad; ændringer i fiskerimonsteret for disse bestande er derfor ikke ønskelige;

ifølge Rådets forordning (EØF) nr. 2847/93 om indførelse af en kontrolordning under den fælles fiskeripolitik (2) kan der foretages satellitovervågning af fartøjer, der driver industrifiskeri, fra den 1. juli 1998;

i Rådets forordning (EØF) nr. 1866/86 af 12. juni 1986 om fastsættelse af tekniske foranstaltninger til bevarelse af fiskeressourcerne i Østersøen, Bælterne og Øresund (3) fastsættes betingelser for sildefiskeri i Østersøen, Bælterne og Øresund;

i Rådets forordning (EF) nr. 894/97 af 29. april 1997 om fastlæggelse af tekniske foranstaltninger til bevarelse af fiskeressourcerne (4) fastsættes betingelser for opbevaring om bord og landing af sild fanget i region 1 og 2 med redskaber, der almindeligvis anvendes til fiskeri til industrielt formål bortset fra direkte konsum -

UDSTEDT FØLGENDE FORORDNING:

Artikel 1

Sild, der er fanget i forbindelse med fiskeri med net med en mindstemaskestørrelse på under 32 mm i region 1 og 2 eller med net med en mindstemaskestørrelse på under 40 mm i region 3, må ikke opbevares om bord, medmindre disse fangster:

i) er taget uden for Skagerrak og Kattegat og ICES-afsnit IIIb, c, d, udelukkende består af en blanding af brisling og sild, ikke er sorteret, og sild ikke overstiger ti vægtprocent af den samlede kombinerede vægt af sild og brisling om bord, eller

ii) er taget uden for ICES-afsnit IIIb, c, d, består af sild blandet med andre arter, hvad enten disse omfatter brisling eller ej, ikke er sorteret, og sild ikke overstiger fem vægtprocent af den samlede kombinerede vægt af sild og andre arter om bord.

Artikel 2

1. Det er forbudt at lande sildefangster taget uden for ICES-afsnit IIIb, c, d til andre formål end direkte konsum, når sådanne fangster er taget i region 1 og 2 med trukne redskaber med en mindstemaskestørrelse på 32 mm eller derover eller i region 3 med trukne redskaber med en mindstemaskestørrelse på 40 mm eller derover eller i en hvilken som helst region med andre redskaber end trukne.

2. Det er dog tilladt at lande til andre formål end direkte konsum:

i) sild fanget i ICES-afsnit IIId undtagen underafsnit 24 eller

ii) sild fanget i ICES-afsnit IIIb, c eller underafsnit 24 af ICES-afsnit IIId, forudsat at silden landes usorteret hvad angår brislinger og/eller andre arter, eller

iii) sildefangster taget uden for ICES-afsnit IIIb, c, d, forudsat at disse fangster opfylder betingelserne i denne forordnings artikel 1.

Artikel 3

Forordning (EØF) nr. 2115/77 ophæves.

Artikel 4

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 1998.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 247 af 28.9.1977, s. 2.

(2) EFT L 261 af 20.10.1993, s. 1, senest ændret ved Rådets forordning (EF) nr. 2205/97 af 30. oktober 1997, EFT L 304 af 7.11.1997, s. 1.

(3) EFT L 162 af 18.6.1986, s. 1, senest ændret ved Rådets forordning (EF) nr. 1821/96 af 16. september 1996, EFT L 241 af 21.9.1996, s. 8.

(4) EFT L 132 af 23.5.1997, s. 1.